“ดับบลิวเอชเอ ยูทิลิตี้ส์ แอนด์ พาวเวอร์” ยื่นไฟลิ่งขาย IPO 229.50 ล้านหุ้น เข้า SET
"ดับบลิวเอชเอ ยูทิลิตี้ส์ แอนด์ พาวเวอร์" หรือ WHAUP ผู้ประกอบธุรกิจสาธารณูปโภคและธุรกิจพลังงาน ยื่นไฟลิ่งขาย IPO จำนวน 229.50 ล้านหุ้น เล็งเข้า SET โดยมี ธนาคารไทยพาณิชย์ เป็นที่ปรึกษาทางการเงิน 
7 ก.ย. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP ได้ยื่นแบบแสดงรายการข้อมูล (Filing) version แรก เมื่อวันที่ 6 ก.ย.59 เพื่อเสนอขายหุ้นแก่ประชาชนเป็นครั้งแรก (IPO) จำนวนไม่กิน 229,500,000 หุ้น และขอเข้าจดทะเบียนในตลาดหลักทรัพย์แห่งประเทศไทย (SET) โดยมี ธนาคารไทยพาณิชย์ เป็นที่ปรึกษาทางการเงิน และมี บล.ไทยพาณิชย์ เป็นผู้จัดการการจัดจำหน่ายและรับประกันการจำหน่าย
ทั้งนี้ การเสนอขายหุ้น IPO จะแบ่งเป็น 2 ส่วน คือ การออกหุ้นสามัญเพิ่มทุนจำนวนไม่เกิน 125,000,000 หุ้น และ การเสนอขายหุ้นสามัญเดิมโดยผู้ถือหุ้นเดิม คือ H-International (SG) Pte. Ltd. จำนวนไม่เกิน 104,500,000 หุ้น วัตถุประสงค์การใช้เงินในการระดมทุนเพื่อนำไปชำระคืนเงินกู้จากสถาบันการเงิน, ใช้เป็นเงินลงทุนในโครงการในอนาคต และใช้เป็นเงินทุนหมุนเวียน
สำหรับ WHAUP เป็นบริษัทย่อยของ บมจ.เหมราชพัฒนาที่ดิน (HEMRAJ) โดยดำเนินธุรกิจหลักในธุรกิจสาธารณูปโภค และธุรกิจพลังงาน ซึ่งปัจจุบันบริษัทฯเข้าร่วมลงทุนกับ กลุ่มกัลฟ์ กลุ่มโกลว์ กลุ่มบี กริม พาวเวอร์ และกลุ่มกันกุล ซึ่งธุรกิจหลัก ได้แก่ ธุรกิจสาธารณูปโภค โดยจำหน่ายน้ำดิบ ผลิตและจำหน่ายน้ำเพื่ออุตสาหกรรม จากน้ำดิบ น้ำเสีย หรือน้ำทะเล และบริหารจัดการน้ำเสีย รวมถึงธุรกิจสาธารณูปโภคอื่นๆ อาทิ ธุรกิจท่อส่งก๊าซ ธุรกิจบริหารจัดการขยะอุตสาหกรรมให้แก่ผู้ประกอบการอุตสาหกรรมในนิคมอุตสาหกรรมและเขตประกอบการอุตสาหกรรมต่างๆ นอกจากนี้ บริษัทยังมีนโยบายที่จะขยายธุรกิจในการให้บริการสาธารณูปโภคในชุมชน
ปัจจุบัน บริษัทได้รับสิทธิแต่เพียงผู้เดียวจากกลุ่ม HEMRAJ ในการประกอบธุรกิจสาธารณูปโภคดังกล่าวในนิคมอุตสาหกรรมและเขตประกอบอุตสาหกรรมของ HEMRAJ เป็นเวลา 50 ปี นับจากวันที่ 30 มี.ค.59 ยกเว้นนิคมอุตสาหกรรมอีสเทิร์นซีบอร์ด ซึ่งบริษัทฯ ได้เข้าทำสัญญาเช่าสิทธิในการผลิตและจำหน่ายน้ำ ในวันที่ 1 ก.ค.51 โดยมีระยะเวลาสัญญา 25 ปี
โดยบริษัทดำเนินธุรกิจอยู่ในนิคมอุตสาหกรรม 6 แห่ง และเขตประกอบการอุตสาหกรรม 2 แห่ง ซึ่งมีพื้นที่เปิดให้บริการรวม 24,000 ไร่ นอกจากนี้ ยังได้รับสิทธิในการเข้าลงทุนในธุรกิจท่อส่งก๊าซ และธุรกิจกำจัดขยะ ในบริเวณนิคมอุตสาหกรรม และเขตประกอบการอุตสาหกรรมของ HEMRAJ
ขณะที่ธุรกิจพลังงาน กลุ่มบริษัทฯดำเนินธุรกิจในลักษณะการเข้าถือหุ้นในบริษัทที่ประกอบธุรกิจผลิตและจำหน่ายไฟฟ้า ทั้งที่ตั้งอยู่ในประเทศและต่างประเทศ โดยมีโรงไฟฟ้าที่กลุ่มบริษัทฯเข้าลงทุนเปิดดำเนินการผลิตไฟฟ้าเชิงพาณิชย์แล้วจำนวน 12 โครงการ  มีกำลังการผลิตไฟฟ้ารวมประมาณ 1,651.40 เมกะวัตต์ หรือคิดเป็นกำลังการผลิตตามสัดส่วนการถือหุ้นรวมประมาณ 319.29 เมกะวัตต์
นอกจากนี้กลุ่มบริษัทยังมีโครงการโรงไฟฟ้าที่อยู่ระหว่างก่อสร้างที่ได้เข้าไปลงทุนจำนวน 6 โครงการ มีกำลังการผลิตไฟฟ้ารวมประมาณ 775 เมกะวัตต์ หรือคิดเป็นกำลังการผลิตตามสัดส่วนการถือหุ้นรวมประมาณ 193.83 เมกะวัตต์ และมีโครงการโรงไฟฟ้าจะอยู่ระหว่างพัฒนาที่จะเข้าไปลงทุนจำนวน 1 โครงการ มีกำลังการผลิตไฟฟ้ารวมประมาณ 120 เมกะวัตต์ หรือคิดเป็นกำลังการผลิตตามสัดส่วนการถือหุ้นรวมประมาณ 30.01 เมกะวัตต์
โครงการในอนาคตที่สำคัญ ได้แก่ โครงการขยายธุรกิจการให้บริการสาธารณูปโภคด้านน้ำ โดยมีแผนจะขยายขอบข่ายการให้บริการทั้งการเพิ่มความหลากหลายของผลิตภัณฑ์  เพื่อตอบสนองความต้องการของลูกค้า เช่น การให้บริการน้ำอุตสาหกรรมประเภทอื่นๆ ตามความต้องการของกลุ่มลูกค้า รวมทั้งการขยายฐานลูกค้าออกนอกนิคมอุตสาหกรรม เช่น การให้บริการน้ำประปาแก่ชุมชนในพื่นที่ที่มีศักยภาพ ทั้งตลาดในประเทศและต่างประเทศ นอกจากนั้น บริษัทฯ ยังมีโครงการเพิ่มประสิทธิภาพในการดำเนินการเพื่อลดต้นทุนการผลิต และสามารถยกระดับมาตรฐานการให้บริการให้สูงขึ้นอย่างต่อเนื่อง
ด้านธุรกิจลงงทุนในพลังงานไฟฟ้า บริษัทอยู่ระหว่างวางแผนพัฒนาโครงการผลิตไฟฟ้าพลังงานทดแทน โดยมุ่งเน้นการต่อยอดโครงการผลิตไฟฟ้าพลังงานแสงอาทิตย์ และกำลังศึกษาความเป็นไปได้ของโรงไฟฟ้าพลังงานทดแทนอื่นๆ เช่น พลังงานลม และพลังงานขยะ โดยบริษัทจะเข้าร่วมประมูลสัญญาซื้อขายไฟฟ้าจากการไฟฟ้าฝ่ายผลิตแห่งประเทศไทย (กฟผ.) เพื่อเข้าร่วมการจำหน่ายไฟฟ้าให้กับ กฟน.และ กฟภ.เมื่อมีการเปิดประมูลและมีแผนการลงทุนและจำหน่ายไฟฟ้าในแก่ผู้ใช้ไฟรายย่อยที่มีความสนใจอีกด้วย
ทั้งนี้ บริษัท เหมราช เอ็นเนอร์ยี่ จำกัด บริษัทย่อยของ WHAUP ลงนามในสัญญากับกลุ่มโกลว์ และ Suez เพื่อร่วมลงทุนในบริษัท อีสเทิร์นซีบอร์ด คลีน เอ็นเนอร์ยี่ จำกัด 33.33% ซึ่งเป็น Holding Company ที่ถือหุ้นใน บริษัท ชลบุรี คลีน เอ็นเนอร์ยี่ จำกัด และบริษัท ระยอง คลีน เอ็นเนอร์ยี จำกัด เพื่อศึกษาความเป็นไปได้ของโรงไฟฟ้าพลังงานขยะ ประเภท VSPP จำนวน 2 โครงการ
นอกจากนี้ ณ วันที่ 29 ส.ค.59 คณะกรรมการบริษัท ได้เห็นชอบให้มีการขายหุ้นทั้งหมดของบริษัท โกลว์ เหมราช วินด์ จำกัด ให้กับบริษัท อีสเทิร์นซีบอร์ด คลีน เอ็นเนอร์ยี่ จำกัด เพื่อศึกษาความเป็นไปได้ของโรงไฟฟ้าพลังงานขยะ ประเภท VSPP อีก 1 โครงการ
ผลการดำเนินงานของ WHAUP งวด 6 เดือนแรกของปีนี้ สิ้นสุด 30 มิ.ย.59 สินทรัพย์รวม 18,480.90 ล้านบาท หนี้สินรวม 11,093.28 ล้านบาท ส่วนของผู้ถือหุ้นรวม 7,387.62 ล้านบาท โดยมีรายได้จากการขายและการให้บริการ 745.72 ล้านบาท กำไรสุทธิ 894.32 ล้านบาท
ทั้งนี้ ณ วันที 30 ส.ค.59 บริษัทมีทุนจดทะเบียน 3,825,000,000 บาท โดยเป็นทุนที่ออกและชำระแล้ว 3,200,000,000 บาท ประกอบด้วยหุ้นสามัญจำนวน 640,000,000 หุ้น มูลค่าที่ตราไว้หุ้นละ 5 บาท หลังจากการเสนอขาย IPO ครั้งนี้แล้ว บษัทฯจะมีทุนที่ออกและชำระแล้วเป็นจำนวนไม่เกิน 3,825,000,000 บาท หรือคิดเป็นจำนวนหุ้นสามัญไม่เกิน 765,000,000 หุ้น
ขณะที่ผู้ถือหุ้นของบริษัท ณ วันที่ 30 ส.ค.59 คือ HEMRAJ ถือหุ้น 526,799,994 หุ้น คิดเป็น 82.31% หลังเสนอขาย IPO ครั้งนี้แล้วจะลดสัดส่วนการถือหุ้นลงเหลือ 68.86% รองลงมาคือ H-International (SG) Pte. Ltd ถือหุ้น 113,200,002 หุ้น คิดเป็น 17.69% จะลดสัดส่วนการถือหุ้นลงเหลือ 1.14% 
อนึ่ง HEMRAJ ประกอบธุรกิจพัฒนาบริหารจัดการนิคมอุตสาหกรรม ซึ่งได้ขอเพิกถอนหลักทรัพย์จากการเป็นหลักทรัพย์จดทะเบียนในตลาดหลักทรัพย์แห่งประเทศไทย ตั้งแต่วันที่ 2 มี.ค.59 เป็นต้นมา โดยปัจจุบัน บริษัท ดับบลิวเอชเอ  เวนเจอร์ โฮลดิ้ง จำกัด ถือหุ้นในสัดส่วน 92.88% ซึ่งเป็นบริษัทเพื่อการลงทุน (Holding Company) ที่ถือหุ้นโดย บมจ.ดับบลิวเอชเอ คอร์ปอเรชั่น (WHA) ในสัดส่วน 100%
อย่างไรก็ตามบริษัทมีนโยบายจ่ายเงินปันผลให้แก่ผู้ถือหุ้นไม่น้อยกว่า 40% ของกำไรสุทธิตามงบการเงินรวมของบริษัทฯ หลังหักภาษีเงินได้นิติบุคคล และหลังหักสำรองตามกฏหมายในแต่ละปี
 
       